О Б Р А З Л О Ж Е Њ Е

I. УСТАВНИ ОСНОВ

Уставни основ за доношење Закона о изменама Закона о запосленима у јавним службама садржан је у одредбама чл. 97. тач. 8) и 17) Устава Републике Србије, према којима Република Србија уређује и обезбеђује систем у области радних односа и друге односе од интереса за Републику Србију.

II. РАЗЛОЗИ ЗА ДОНОШЕЊЕ ЗАКОНА

Разлог за доношење Закона о изменама Закона о запосленима у јавним службама је потреба да се утврди нов рок за почетак примене Закона о запосленима у јавним службама, у складу са предложеном изменом Закона о систему плата запослених у јавном сектору („Службени гласник РС”, бр. 18/16, 108/16, 113/17, 95/18 и 86/19).

Наведена потреба узрокована је, пре свега, сложеном епидемиолошком ситуацијом проузрокованом пандемијом вируса COVID-19 на територији Републике Србије током 2020. године, која је довела до отежаног функционисања свих подсистема јавног сектора а самим тим је било онемогућено спровођење неопходних мера и активности потребних за прелазак на нов систем плата у 2021. години. Пуна имплементација прописа о платама запослених у јавном сектору подразумева интензивну сарадњу свих учесника у реформи система плата ради постизања што већег консензуса у њеном спровођењу, што је било значајно отежано током 2020. године. Сложеност процеса имплементације закона који подразумева читав низ активности за државне органе, органе аутономне покрајине и јединице локалне самоуправе (даље нормативне активности и анализе финансијских ефеката имплементације реформе и њен утицај на буџет), као и за друге послодавце у јавном сектору, односно за јавне службе и друга правна лица (доношење кадровских планова, аката о систематизацији, решења о утврђивању коефицијента за сваког запосленог у јавном сектору и др), условила је потребу да се до почетка примене закона остави одговарајући временски период у којем ће моћи да се оствари несметана комуникација о реформским активностима са свим деловима јавног сектора.

Имајући у виду да је немогуће предвидети дужину трајања ове епидемиолошке ситуације, као и последице које она може проузроковати на несметано функционисање целокупног јавног сектора, предложено је утврђивање новог рока за почетак примене закона.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Чланом 1. Предлога закона мења се члан 155. Закона о запосленима у јавним службама, редефинисањем рокова од којих почиње примена одредаба о утврђивању основице за обрачун и исплату плата која се утврђује у буџету Републике Србије за 2022. годину на начин да се применом овог закона трошкови за плате и друга примања запослених у 2022. години крећу у оквиру расположиве масе средстава за исплату плата и других примања запослених чије се плате финансирају из буџета Републике Србије. Такође, основице за обрачун и исплату плата која се утврђује у буџету аутономне покрајине, односно јединице локалне самоуправе за 2022. годину утврдиће се тако да се применом овог закона укупна средства за плате и друга примања запослених у 2022. години крећу у оквиру расположиве масе средстава за исплату плата и других примања запослених.

Чланом 2. мења се члан 161. Закона одлагањем рока за доношење првог кадровског плана у складу са одредбама Закона о запосленима у јавним службама.

Чланом 3. којим се мења члан 163. наведеног закона редефенишу се рокови од којих почиње примена појединих одредаба Закона о запосленима у јавним службама.

Чланом 4. уређује се ступање овог закона на снагу.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона није потребно обезбедити додатна финансијска средства у буџету Републике Србије за 2020. годину, као ни за две наредне буџетске године.

V. РАЗЛОЗИ ЗБОГ КОЈИХ СЕ ПРЕДЛАЖЕ СТУПАЊЕ НА СНАГУ ЗАКОНА ПРЕ ОСМОГ ДАНА ОД ДАНА ОБЈАВЉИВАЊА У „СЛУЖБЕНОМ ГЛАСНИКУ РС”

Предлаже се да закон ступи на снагу наредног дана од дана објављивања у „Службеном гласнику Републике Србије”, будући да постоји нарочито оправдани разлог за ступање на снагу закона пре осмог дана од дана објављивања, у складу са чланом 196. став 4. Устава Републике Србије, а то је да се одложи почетак примене Закона предвиђен за 1. јануар 2021. године, јер нису створени услови за његову примену и тако избегну штетне последице за рад државних органа, органа аутономне покрајине и јединица локалне самоуправе и јавних служби и за остваривање права запослених.